O‘zbekiston va Qirg‘iziston chegarasida yarim million dollardan ko‘proq pul ushlab qolindi

O‘zbekiston Milliy xavfsizlik xizmati chegara qo‘shinlari xizmatchilari Qirg‘izistonga yarim million dollardan oshiq naqd valyutaning olib chiqib ketilishining oldini oldi. Bu haqda “Gazeta.uz” xabar bermoqda.

 Kadr: “O‘zbekiston 24”
“Axborot 24” dasturida aytilishicha, ertalabki soat 5:00 atrofida harbiy xizmatchilar sumka ko‘tarib chegarani belgilanmagan yeridan kesib o‘tayotgan kishini payqagan. Noma’lum shaxs to‘xtash talabini bajarmagan, sumkani tashlab, qochib ketgan.
Sumka ichidan skotch bilan o‘ralgan naqd dollar topilgan. 5, 15 va 30 ming dollarlik pachkalarning umumiy qiymati 573280 dollarni tashkil etgan. Pul davlat foydasiga musodara qilingan.
Hozirda qoidabuzarni topish bo‘yicha qidiruv ishlari olib borilmoqda.